Document ID: 32006R1943

RÅDETS FORORDNING (EF) Nr. 1943/2006
af 12. december 2006
om ændring af forordning (EF) nr. 876/2002 om oprettelse af fællesforetagendet Galileo
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 171,
under henvisning til forslag fra Kommissionen,
under henvisning til udtalelse fra Europa-Parlamentet (1),
under henvisning til udtalelse fra Det Europæiske Økonomiske og Sociale Udvalg (2), og
ud fra følgende betragtninger:
(1)
Fællesforetagendet Galileo er oprettet ved forordning (EF) nr. 876/2002 (3) af 21. maj 2002 for at gennemføre udviklingsfasen og forberede Galileo-programmets følgende faser.
(2)
I forordning (EF) nr. 876/2002 er det fastsat, at Galileo fællesforetagendet er etableret for en periode af fire år, svarende til varigheden af udviklingsfasen, der oprindeligt skulle dække perioden 2002 til og med 2005.
(3)
I lyset af Galileo-programmets nuværende stade vil udviklingsfasen dog ikke kunne afsluttes før ved udgangen af 2008, og denne forlængelse af Galileo fællesforetagendets eksistensperiode ud over 2006 forekommer endvidere formålsløs og dyr, fordi Den Europæiske GNSS (4) Tilsynsmyndighed, som er nedsat ved forordning (EF) nr. 1321/2004 (5) af 12. juli 2004, gradvist i løbet af 2006 vil kunne overtage og efterfølgende gennemføre alle de aktiviteter, som på nuværende tidspunkt udføres af Galileo fællesforetagendet.
(4)
For at sikre, at Den Europæiske GNSS Tilsynsmyndighed kan overtage Galileo fællesforetagendets opgaver på optimal vis, er det hensigtsmæssigt, at de to strukturer sameksisterer i nogle måneder, og at Den Europæiske GNSS Tilsynsmyndighed i den periode knyttes nært til Galileo fællesforetagendets aktiviteter.
(5)
Derfor bør Galileo fællesforetagendet indstille sine aktiviteter den 31. december 2006.
(6)
For at korrigere Galileo fællesforetagendets vedtægter vedtaget i henhold til forordning (EF) nr. 876/2002, som indeholder adskillige fejlagtige og tvetydige bestemmelser, bør disse vedtægter ændres.
(7)
De relevante ændringsprocedurer er blevet fulgt i overensstemmelse med forordning (EF) nr. 876/2002.
(8)
Forordning (EF) nr. 876/2002 bør ændres i overensstemmelse hermed -
UDSTEDT FØLGENDE FORORDNING:
Artikel 1
I artikel 1, stk. 1, i forordning (EF) nr. 876/2002 erstattes »for en fireårig periode« med »indtil den 31. december 2006«.
Artikel 2
I fællesforetagendet Galileos vedtægter, der er knyttet som bilag til forordning (EF) nr. 876/2002, foretages følgende ændringer:
1)
Artikel 1, stk. 4, affattes således:
»4. Fællesforetagendets midler består af bidrag fra medlemmerne. Der er mulighed for bidrag i form af naturalier. De vil blive evalueret med hensyn til deres værdi og deres nytte i forhold til virkeliggørelsen af fællesforetagendets opgaver.
De stiftende medlemmer tegner sig for en andel af de finansielle bidrag med de beløb, der er anført i deres respektive bindende tilsagn, dvs. 520 mio. EUR for Det Europæiske Fællesskab og 50 mio. EUR for Den Europæiske Rumorganisation. De kan om nødvendigt yde supplerende bidrag til finansiering af udviklingsfasen.
Umiddelbart efter at Kommissionen har underrettet Rådet om resultatet af udbudsproceduren, opfordrer bestyrelsen de i stk. 3, litra b), andet led, nævnte virksomheder til at tegne en andel. Virksomhederne skal tegne en andel på 5 millioner EUR inden for en periode på ét år. Dette beløb nedsættes til 250 000 EUR for virksomheder, der tegner en andel individuelt eller kollektivt, og som kan betegnes som små eller mellemstore virksomheder i henhold til Kommissionens henstilling af 3. april 1996 vedrørende definitionen af små og mellemstore virksomheder (6).
Bestyrelsen beslutter, hvilke beløb af disse bidrag der skal frigøres i forhold til hvert medlems andel af det samlede finansielle bidrag. Medlemmer af fællesforetagendet, som ikke overholder deres forpligtelser med hensyn til bidrag i naturalier, eller som ikke frigør det skyldige beløb inden for de fastsatte frister, vil som et første skridt miste stemmeretten i bestyrelsen, og efter seks måneder vil medlemskabet blive ophævet, indtil forpligtelsen er opfyldt.
Fællesforetagendets finansielle forpligtelser må ikke overstige summen af de bidrag, som det har til sin rådighed.
2)
Artikel 8, stk. 1, litra b), andet punktum, affattes således:
»Hvert medlem af fællesforetagendet råder over et antal stemmer i forhold til dets andel af det samlede bidrag.«
3)
Artikel 20 affattes således:
»Artikel 20
Fællesforetagendet oprettes for en periode, der begynder den 28. maj 2002 og udløber den 31. december 2006.«
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. december 2006.

Labels: 8
2
4
11